Ekskluzivno

Nakon što su HNS-ovi disidenti Anka Mrak-Taritaš, Goran Beus Richembergh, Vesna Pusić i Nada Turina Đurić napustili stranku te zajedno sa zastupnikom HSU-a osnovali klub nezavisnih zastupnika i umirovljenika u Hrvatskom saboru, najavili su osnivanje nove, moderne i uključive stranke.

Od ove četvorke jedino Anka Mrak-Taritaš ima izborni uspjeh. Kao najpopularnija ministrica nekadašnje Kukuriku koalicije, u dva navrata uspjela je ući u parlament s nezahvalnih pozicija zahvaljujući preferencijalnim glasovima.

Pusić, Richembergh i Turina imaju više lajkova na svojim Facebook profilima nego prave podrške, a ušli su u parlament zahvaljujući mjestima na koalicijskim listama.

Samostalno, teško je moguće da četvorka postigne bilo kakav iole važan uspjeh na bilo kojim izborima. Oni su predstavnici elitističke struje HNS-a koja izvan zagrebačkog prstena nema nikakvu težinu.

No, ipak u nedjelju se, brže- bolje, osniva građanska, lijevo-liberalna stranka zanimljivog naziva GLAS.

Prema dobro upućenim izvorima portala Direktno "GLAS će se organizirati kao regionalna stranka kojoj će baza biti Grad Zagreb i mjesta zagrebačkog prstena. Vjerojatno će odmah pokušati formirati organizacije i u drugim dijelovima Hrvatske, ali glavni fokus bit će na Grad Zagreb i okolicu, kako bi stvorili stabilnu stranačku bazu za daljnje širenje na nacionalnoj razini", kažu nam naši insideri iz HNS-a.

Uz četvero gore spomenutih saborskih zastupnika novoj stranci će se pridružiti i dva zastupnika u Gradskoj skupština Grada Zagreba Stanko Kordić i Sonja Konig te bivši saborski zastupnik, nekada glasnogovornik HNS-a i miljenik Vesne Pusić, Igor Kolman koji će vjerojatno voditi osnivačku skupštinu.

Glavni fokus stranke osim njene organizacijske strukture bit će program. "Stranka će biti više lijevi-centar, što nije čudno, obzirom da cijelu priču vode Anka Mrak Taritaš i Goran Beus Richembergh koji su inače jedino društveni liberali, a s ekonomske strane uvjereni socijalisti te ćemo na koncu opet dobiti još jednu ''liberalnu'' stranku koja će to biti samo u nazivu", rekao je naš izvor te dodao da je "Anka Mrak Taritaš uvijek bila ljevičar, samo što ona to ne zna".